ฟินโนมีนา ประกาศผลสำเร็จระดมทุน 10 ล้านดอลลาร์
ปัจจุบันมีผู้ใช้งานแพลตฟอร์มกว่า 120,000 คน มีสินทรัพย์ภายใต้การจัดการกว่า 8,300 ล้านบาท
9 ม.ค. 2563

ปัจจุบันมีผู้ใช้งานแพลตฟอร์มกว่า 120,000 คน มีสินทรัพย์ภายใต้การจัดการกว่า 8,300 ล้านบาท
ฟินโนมีนา ผู้นำด้านแพลตฟอร์มบริหารเงินลงทุนครบวงจรในภูมิภาคเอเชียตะวันออกเฉียงใต้โดยทีมผู้บริหารคนไทย ประสบความสำเร็จในการระดมทุนรอบซีรีส์บีกว่า 10 ล้านเหรียญสหรัฐฯ ฟินโนมีนาก่อตั้งขึ้นในปี 2559 โดยทำธุรกิจ เป็นแพลตฟอร์มการบริหารเงินลงทุนแบบครบวงจร ทั้งผลิตภัณฑ์การลงทุน ที่ปรึกษาการลงทุน เครื่องมือ วิเคราะห์ การลงทุน และเป็นแหล่งความรู้ด้านการเงินการลงทุนให้กับผู้คนในวงกว้าง
ปัจจุบันมีผู้ใช้งานแพลตฟอร์มกว่า 120,000 คนและสินทรัพย์ภายใต้การจัดการกว่า 8,300 ล้านบาท โดยฟินโนมีนานับเป็นแพลตฟอร์มที่มีขนาดใหญ่ เป็นอันดับต้นในภูมิภาคอาเซียน โดยบริษัทฯได้มีการขยายตัวอย่างรวดเร็วภายหลังประสบความสำเร็จในการระดมทุนรอบซีรีส์เอในปี 2560
การระดมทุนซีรีส์บีในรอบนี้มีผู้ลงทุนหลักคือ Openspace Ventures และ Gobi Partners และมีผู้ร่วมลงทุนได้แก่ Premier Advisory Group (ผู้จัดการกองทุนของ SMEs Private Equity Trust 3 โดยธนาคารออมสิน) Krungsri Finnovate BCH Ventures 500 TukTuks และนักลงทุน Angel Investor ผู้มากประสบการณ์ในธุรกิจบริหารเงินลงทุน ทำให้เม็ดเงินระดมทุนรวมของฟินโนมีนานับแต่เริ่มกิจการมีมูลค่าทั้งสิ้น 13.5 ล้านเหรียญสหรัฐฯ
นายเชน เชสสัน พาร์ทเนอร์ และผู้ก่อตั้ง Openspace Ventures กล่าวว่า ที่ผ่านมา Openspace Ventures ได้ลงทุนในบริษัทเทคสตาร์ทอัพในภูมิภาคไปแล้ว 26 บริษัท การลงทุนนี้เป็นการลงทุน ในบริษัทสัญชาติไทยเป็นครั้งแรก เรารู้สึกตื่นเต้นและยินดีเป็นอย่างยิ่ง โดยเราพร้อมที่จะสนับสนุนพันธกิจของฟินโนมีนาในการช่วยให้คนไทยและคนอาเซียนในวงกว้างให้ได้มีอิสรภาพทางการเงิน ฟินโนมีนามีทีมงานที่มีประสบการณ์สูง ในธุรกิจบริหารเงิน มีเทคโนโลยีที่ก้าวล้ำ มีความเข้าใจนักลงทุนอย่างถ่องแท้ และมีความสัมพันธกับพันธมิตรร่วมธุรกิจ อย่างเหนียวแน่น ทำให้ฟินโนมีนาเป็นหนึ่งในบริษัทสตาร์ทอัพที่แข็งแกร่งที่สุดในประทศไทยและเราพร้อม ที่จะนำพาบริษัทไปสู่การเติบโตในก้าวต่อไป
“ฟินโนมีนาแก้ปัญหาสำคัญของประเทศไทยคือความเหลื่อมล้ำทางสังคม โดยสร้างโอกาสให้ผู้ที่มีรายได้น้อยถึง ปานกลางสามารถเข้าถึงการลงทุนได้โดยง่าย ด้วยแนวทางธุรกิจที่มีเอกลักษณ์ คือ การถ่ายทอดความรู้ด้านการเงิน การลงทุนอย่างง่าย ๆ ให้กับผู้คนในวงกว้าง และใช้กลยุทธ์ O2O ในการขยายธุรกิจทำให้ฟินโนมีนากำลังสร้าง ความเปลี่ยนแปลงครั้งใหญ่กับธุรกิจบริหารความมั่งคั่ง ประกอบกับความเชี่ยวชาญของทีมงาน ทำให้ฟินโนมีนา มีความได้เปรียบเชิงเปรียบเทียบในเชิงธุรกิจ เรารู้สึกภูมิใจที่ได้สนับสนุนฟินโนมีนาและอุตสาหกรรมบริหารความมั่งคั่ง ของประเทศไทยที่ยังเติบโตได้อีกมาก” แชนนอน กัลยาณมิตร เวนเจอร์ พาร์ทเนอร์ Gobi Partners กล่าว
จากการระดมทุนรอบซีรีส์บีในครั้งนี้ เจษฎา สุขทิศ ชยนนท์ รักกาญจนันท์ และกสิณ สุธรรมนัส ผุ้ร่วมก่อตั้งฟินโนมีนาเชื่อมั่นว่าบริษัทมีความพร้อมในการขยายกิจการ เพิ่มผู้มีความสามารถเข้าสู่องค์กร เพิ่มความแข็งแกร่งให้กับระบบเทคโนโลยี ขยายฐานผู้ใช้บริการแพลตฟอร์ม รวมถึงเพิ่มผลิตภัณฑ์การลงทุนเช่น กองทุนรวมประหยัดภาษี กองทุนส่วนบุคคลที่ลงทุนใน ETFs ทั่วโลก ประกัน และ P2P Lending โดยฟินโนมีนาตั้งเป้าหมายว่าแพลตฟอร์มความรู้สำหรับนักลงทุนต้องมียอดเข้าชมอย่างน้อย 100 ล้านครั้งต่อเดือน และมีสินทรัพย์ภายใต้การจัดการอย่างน้อย 100,000 ล้านบาทภายในปี 2566